《文园三兄载酒同游龙井作》
清代·沈大成

异地开龙泓，应接悦万状。仁祠辟唐时，结构妙意匠。

初堕白云中，忽踏苍松上。窈窕转层岩，崱屴出孤嶂。

竹深视听幽，苔滑行步妨。烂烂明花蹊，袅袅挂萝帐。

抖擞跻其巅，倚阑堪写望。风来林景清，日落岚气涨。

盈盈西子湖，绿净在杯盎。展席面青山，支铛温昔酿。

既酣恣谭谐，吾怀亦已畅。念彼辨才师，说法浩无量。

当年群贤游，前尘宛俯仰。残碑字模糊，云烟付幻妄。

良友幸招寻，消摇纵天放。浮生山水缘，著屐费几两。

归途闻流泉，殷耳一何壮。

作者简介：（1700—1771）江苏华亭人，字学子，号沃田。康熙诸生。初以诗古文名于江左，兼通经史、天文及算学。游幕粤、闽、浙、皖四十年，晚游扬州，与惠栋、戴震等人交往，益潜心经学。曾校定《十三经注疏》、《史记》、《前后汉书》、《文献通考》、《音学五书》、《历算丛书》等多部书籍。有《学福斋诗文集》。